
[bookmark: TextBodyBegin]Европейският парламент,
–	като взе предвид своите предходни резолюции относно Украйна и Русия, и по-специално резолюциите, приети след началото на окупацията на Кримския полуостров на 27 февруари 2014 г. и ескалацията на войната на Русия срещу Украйна от 24 февруари 2022 г.,
–	като взе предвид член 167, параграф 2 от своя Правилник за дейността,
А.	като има предвид, че Русия провежда незаконна, непредизвикана и неоправдана пълномащабна агресивна война срещу Украйна от 24 февруари 2022 г. насам, продължавайки започнатото от нея през 2014 г. с анексирането на Крим и последващата окупация на части от Донецка и Луганска област;
Б.	като има предвид, че Украйна и нейните граждани показаха непоколебима решителност в успешната защита на страната си, въпреки големия брой цивилни и военни жертви; като има предвид, че Русия умишлено извършва широкомащабни и систематични жестокости в окупираните територии и предприема неизбирателни нападения срещу жилищни райони и гражданска инфраструктура, най-скорошен пример за което е бомбардирането на детската болница „Охматдит“; като има предвид, че милиони украинци продължават да бъдат разселени във и извън Украйна, след като са избягали от агресията на Русия; като има предвид, че това нечовешко поведение на руските войски и техните марионетни сили представлява военни престъпления и престъпления срещу човечеството;
В.	като има предвид, че ЕС и неговите държави членки до момента са предоставили финансова, хуманитарна и военна помощ и помощ за бежанците в размер на около 108 милиарда евро, в т.ч. около 39 милиарда евро военна помощ за Украйна с допълнителни 21 милиарда евро, които ще бъдат разпределени до 2025 г.; като има предвид, че военната мисия на ЕС за предоставяне на помощ в подкрепа на Украйна (EUMAM Ukraine) обучи над 55 000 представители на украинските въоръжени сили както в областта на комбинираното използване на сили, така и чрез предоставяне на специализирано обучение; като има предвид, че НАТО ще осигури годишно финансово подпомагане за Украйна в размер на 40 милиарда евро;
Г.	като има предвид, че ЕС официално започна преговори за присъединяване и проведе първите си конференции с Украйна и Молдова на 25 юни 2024 г.;
Д.	като има предвид, че Виктор Орбан, министър-председател на Унгария — държавата, изпълняваща ротационното председателство на Съвета, осъществи несъгласувано и изненадващо посещение в Руската федерация и в Китайската народна република, съответно на 5 и 8 юли 2024 г.; като има предвид, че тези срещи не бяха одобрени от институции на ЕС, нито от държавите членки;
1.	потвърждава отново позициите си относно продължаващата подкрепа за независимостта, суверенитета и териториалната цялост на Украйна в рамките на нейните международно признати граници и непоколебимия ангажимент на ЕС да предоставя политическа, финансова, икономическа, хуманитарна, военна и дипломатическа подкрепа толкова дълго, колкото е необходимо, за да се осигури победата на Украйна; призовава ЕС и неговите държави членки да работят активно за поддържане и постигане на възможно най-широка международна подкрепа за Украйна;
2.	отново заявява, че Украйна, като жертва на агресия, има законното право на самоотбрана в съответствие с член 51 от Устава на ООН; припомня, че значителната, макар и все още недостатъчна военна помощ, предоставяна от ЕС, САЩ и единомислещи партньори, има за цел да даде възможност на Украйна за самоотбрана срещу държава агресор и за възстановяване на пълен контрол върху цялата си международно призната територия;
3.	приветства наскоро започналите преговори с Украйна и Република Молдова за присъединяване към ЕС; счита, че стабилната им интеграция в ЕС е геостратегическа и демократична възможност, както и инвестиция в обединена и силна Европа; припомня, че присъединяването към ЕС е процес, строго основан на заслуги, който изисква изпълнението на критериите за членство в ЕС, включително критериите относно демокрацията, принципите на правовата държава, основните ценности и борбата с корупцията; припомня, че процесът на присъединяване изисква предоставянето на адекватна финансова и техническа помощ от ЕС;
4.	осъжда неотдавнашното посещение на унгарския министър-председател Виктор Орбан в Руската федерация; подчертава, че по време на това посещение той не е представлявал ЕС и счита посещението за грубо нарушение на Договорите на ЕС и общата външна политика, включително на принципа на лоялно сътрудничество; подчертава, че унгарският министър-председател не може да претендира, че представлява ЕС, когато нарушава общите позиции на ЕС; счита, че това нарушение следва да има последици за Унгария; припомня, че непосредствено след т.нар. мисия за мир на унгарския министър-председател Русия нападна детската болница „Охматдит“ в Киев, което показа безсмислието на предполагаемите му усилия, които бяха посрещнати със скептицизъм от страна на украинското ръководство; отново изразява подкрепата си за формулата за мир, представена от президента на Украйна Володимир Зеленски; съжалява за злоупотребата от страна на Унгария с правото ѝ на вето в Съвета, с коeто предотврати предоставянето на съществена помощ на Украйна; настоятелно призовава Унгария да престане да блокира финансирането от Европейския механизъм за подкрепа на мира за Украйна, включително договореното възстановяване на разходите на държавите членки за вече предоставена военна помощ;
5.	припомня, че агресивната война на Русия срещу Украйна е част от по-широк набор от цели срещу Запада, срещу нашата демокрация и нашите ценности; приветства резултатите от срещата на върха на НАТО и отново изразява убеждението си, че пътят на Украйна към членство в НАТО е необратим; призовава ЕС и неговите държави членки да увеличат военната си подкрепа за Украйна и да я предоставят толкова дълго, колкото е необходимо, и под каквато е необходима форма; отново изразява позицията си, че всички държави — членки на ЕС, и съюзници от НАТО следва колективно и индивидуално да се ангажират с военна подкрепа за Украйна от не по-малко от 0,25% от техния БВП годишно; призовава държавите членки да разширят операциите за обучение на украинските въоръжени сили, като например EUMAM Ukraine, с оглед на по-нататъшното увеличаване на техните оперативни способности; подчертава, че недостатъчните или забавените доставки на оръжия и боеприпаси рискуват да заличат положените до момента усилия, и поради това настоятелно призовава държавите членки осезателно да увеличат и значително да ускорят военната си подкрепа и да повишат капацитета на своята военна промишленост; решително се застъпва за премахването на ограниченията върху използването на западни оръжейни системи, доставени на Украйна, срещу военни цели на руска територия; приветства решението на НАТО да гарантира военни доставки на стойност най-малко 40 милиарда евров близко бъдеще;
6.	осъжда неотдавнашното варварско нападение срещу детската болница „Охматдит“ в Киев; изразява своята пълна солидарност със семействата на жертвите и поднася своите съболезнования; припомня документираните случаи на изтезания, изнасилвания и отвличане на деца; призовава ЕС и неговите държави членки активно да подкрепят усилията за гарантиране на търсенето на отговорност за военни престъпления в рамките на съществуващите международни съдилища и институции, както и за престъплението агресия, наред с другото чрез създаване на специален международен трибунал; отново изразява твърдото си убеждение, че Русия трябва да предостави финансова компенсация за огромните щети, които е причинила в Украйна; поради това приветства неотдавнашното решение на Съвета да насочи извънредните приходи, произтичащи от блокираните руски активи, в подкрепа на украинските военни усилия, както и решението на Г-7 да предложи на Украйна заем в размер на 50 милиарда щатски долара, обезпечен чрез блокирани руски държавни активи; призовава ЕС да установи стабилен правен режим, позволяващ конфискуването на руски държавни активи, замразени от ЕС;
7.	осъжда нарастващия брой хибридни атаки, извършвани от Русия срещу ЕС и неговите държави членки с цел отслабване на европейската подкрепа за Украйна чрез манипулиране на информация, скрити опити за дестабилизация и корупция на политически фигури; изразява възмущение от съобщенията, че Русия е планирала опит за убийство срещу главния изпълнителен директор на европейско отбранително дружество; 
8.	призовава Комисията да предложи дългосрочна финансова помощ за възстановяването на Украйна въз основа на опита от новосъздадения механизъм за Украйна;
[bookmark: _GoBack]9.	призовава Съвета да поддържа и разшири политиката си на санкции срещу Русия и Беларус, като същевременно наблюдава, преразглежда и повишава нейната ефективност и въздействие; призовава Съвета систематично да предприема действия по въпроса за заобикалянето на санкциите от установени в ЕС дружества, трети страни и трети държави и да приеме и стриктно да прилага ограничителни мерки срещу всички субекти, които улесняват заобикалянето на санкциите и предоставят на руския военен комплекс военни технологии и оборудване и технологии и оборудване с двойна употреба;
10.	възлага на своя председател да предаде настоящата резолюция на Съвета, на Комисията, на заместник-председателя на Комисията/върховен представител на Съюза по въпросите на външните работи и политиката на сигурност, на правителствата и на парламентите на държавите членки, на президента, правителството и Върховната рада на Украйна, на президента, правителството и парламента на Молдова, на генералния секретар на Обединените нации и на руските държавни органи.

